શ્રી કેની દેસાઈના સૌજન્યથી શ્રી રમેશ પારેખ પારિતોષિક કેલિફોર્નિયાસ્થિત શ્રી મનીષા જોશીને આપવામાં આવ્યું. ૪૭-૪૮ વર્ષના યુવાન મનીષાબહેનને કોલેજકાળ દરમ્યાન સિતાંશુભાઈ યશશ્ચન્દ્ર, ગણેશદેવી અને બાબુ સુથાર જેવા અધ્યાપકોની અસરથી કાવ્યલેખન માટે રુચિ કેળવાઈ હતી. તેમનાં કાવ્ય સંગ્રહો ‘કંદરા’, કંસારા બજાર’,અને ‘કંદમૂળ’ છે. તેમનાં કાવ્યો અંગ્રેજી, હિન્દી અને મરાઠી ભાષાઓમાં અનુવાદિત થયાં છે. બહેન મનીષાએ ‘કંસારા બજાર’ની કવિતા તેમના કોમળ મધુર અવાજમાં ભાવવાહી રીતે વાંચી સંભળાવી.